**ZAPISNIK**

s **15. sjednice** Gradskog vijeća Grada Makarske,

održane **28. travnja 2023.** godine

u gradskoj vijećnici

***(tonski zapisnik sjednice je dostupan na www.makarska.hr)***

Početak u 08.00 sati.

Predsjednica Gradskog vijeća Grada Makarske Gordana Muhtić konstatirala kako je temeljem elektronske prijave utvrđen kvorum te da je na sjednici nazočno 15 od 15 vijećnika kao i da je održavanje sjednice pravovaljano.

**Sjednici nazočni vijećnici:**

1. Gordana Muhtić
2. Marina Puharić
3. Jakov Lovreta
4. Frane Filipeti
5. Tina Međurečan
6. Jurica Klarić
7. Jakša Jurasović
8. Jure Brkan
9. Marko Raos
10. Marko Ožić-Bebek
11. Joško Lelas
12. Joze Vranješ
13. Petar Kelvišer
14. Ivana Miočević Franić
15. Stjepan Zelić

**Ostali nazočni:**

1. Zoran Paunović, gradonačelnik Grada Makarske putem Zoom aplikacije

2. Antonia Radić Brkan, zamjenica gradonačelnika Grada Makarske

3. Lara Rakušić Ivanković, privremena pročelnica Upravnog odjela za opće poslove i

imovinu Grada

4. Tonći Batinić, savjetnik u Upravnom odjelu za opće poslove i imovinu Grada

5. Sandra Vranješ, privremena pročelnica Upravnog odjela za javne potrebe i društvene

djelatnosti

6. Matko Lovreta, privremeni pročelnik Upravnog odjela za razvoj Grada

7. Angela Kuran, zamjenica pročelnika Upravnog odjela za proračun, financije i

naplatu potraživanja

8. Mirna Kostanić Antunović, voditeljica Ureda za unutarnju reviziju

9. Antonijo Zec, upravitelj Pogona za obavljanje komunalnih djelatnosti

10. Katarina Kostanić, zamjenica pročelnika Upravnog odjela za razvoj Grada

11. Antonia Kapović, v.d. ravnatelja JU Dječji vrtić „Biokovsko zvonce“ Makarska

12. Sanja Bašković, tajnik JU Dječji vrtić „Biokovsko zvonce“

**Predstavnici medija:** RMR, TV Jadran – Studio Pašalić, Makarska danas – Ozren Franić i Ivona Čirak

Predsjednica Gradskog vijeća Gordana Muhtić je na temelju čl. 82. Poslovnika o radu Gradskog vijeća Grada Makarske konstatirala da je sjednici nazočna većina vijećnika.

Himna „Lijepa naša domovino“

Na temelju članka 70. Poslovnika o radu Gradskog vijeća Grada Makarske predsjednica Gradskog vijeća Grada Makarske je objavila popis vijećnika koji su se prijavili za postavljanje vijećničkih pitanja i otvorila vrijeme predviđeno za vijećnička pitanja.

**Vijećnik Jure Brkan,** postavlja pitanje:

1. Ja imam pitanje upućeno gradonačelniku. Gradonačelniče u protekle nepune dvije godine uspjeli ste zaposliti, staviti na plaću, ukrcati na proračun Grada, neki bi čak rekli i uhljebiti sljedeće osobe: Ivana Radalj, Ante Bilić, Tanja Tolj, Ivana Čip Batur, Gordan Buble, Maja Šalinović, Ivana Kovačević, Petar Čović, Marta Sumić, Maja Visković, sin od Slavke Gudelja Andrija Gudelj, Antonia Glavina to vam je žena od Branke Glavine, brat od Viki Puharić Jadran Puharić, sin od Ante Rose Josipa Rosu a evo prošloga tjedna kažu da je i Luetina nevista Tea Luetić zaposlena u Komunalcu. Dalje pored njih imate i savjetnike isto na plaći Grada, rođaka od vaše zamjenice Radić Franu Filipetija, Juru Pribiselića, Stjepana Zelića, Branka Laušića i Bojana Dadasovića. Također u ove nepune dvije godine od vas su bez traga pobjegli isto ljudi koje ste doveli Vedran Validžić i Marina Šprajc. Građani se pitaju da li je bilo potrebno da zaposlite ovih 25 ljudi da šest HDZ-ovaca sa Marinom Andačić skupa dobije otkaz u Gradu? Da li je bilo potrebno da komunalnu grupu iz Grada Makarske prebacite u Komunalac na minimalac da tamo ljudi isto odu i otpadnu i sada naš grad kako kažu mediji ima uređene zelene otoke samo oko zgrade općine i vašega hostela. Građani se također pitaju šta su ovih 25 ljudi ostvarilo, kako je to Grad funkcionirao dosad bez njih. Šta su oni to napravili, sagradili nove ulice, jesu li izmislili neke nove programe koji sada uživaju blagodati svi naši građani? Ili su oni samo tu kako bi se platila lojalnost vama i partiji, tj. da li su samo tu po partijskim zaslugama. Ono što je moje pitanje za vas da li će ovi vrijedni ljudi koje ste zaposlili, ovi Makarski neimari sada povodom 01. svibnja, proslave Dana rada, kojeg vidim da planirate raditi veliku feštu bar po iznosima koje je dodijelila Makarska Turistička zajednica, moje pitanje je da li će vam ispeći janje ili ćete svi skupa na kazan u Arbuna?

**Gradonačelnik Grada Makarske Zoran Paunović,** odgovara na postavljeno pitanje:

1. Hvala lijepa na pitanju. Malo ste tu kontradiktorni, kažete da zapošljavamo, uhljebljujemo ljude a s druge strane koliko se sjećamo prošlih sjednica Gradskog vijeća ste isticali kako na kraju otpuštamo jako puno ljudi, tako da je očita kontradiktornost u vašim izjavama. Ja vas molim kada kažete građani se pitaju, dakle to je jedna konstatacija koja je neprimjerena. Kada kažete građani se pitaju to je očito da se građani ne pitaju. Kada kažete mediji pišu očito je da ne pišu svi mediji, mediji ne pišu. Dakle ja bih vas volio podsjetit da kad smo došli na vlast tu je bilo 107 osoba u gradskoj upravi, gradska uprava je djelovala nekoherentno, djelovala je obezglavljeno i mi smo zaista u ovih malo manje od dvije godine dosta radili na tome. Trenutno je oko 60 i nešto ljudi zaposleno u gradskoj upravi, sa Pogonom za parking to je otprilike nešto, nekih manje od 80 ljudi. Dakle sa 107 došli smo na nekakvih 80 ljudi. U međuvremenu događala se smjena generacija, dakle nije istina da je gradonačelnik zapošljavao, provedena je sistematizacija, provedeno je zapravo na neki način cjelokupno ustrojstvo gradske uprave i gradska uprava, ja sam to rekao na nekoj od prošlih sjednica vi vjerojatno niste bili prisutni, gradska uprava zaista dobro funkcionira u ovom trenutku, informacije kolaju među odjelima što prije nije bilo slučaj, pročelnici, zamjenici pročelnika, djelatnici gradske uprave rade zaista kao nikad do sada, a to se vidi po svim projektima koje gradska uprava provodi. Evo to bi bilo sve što bih ja rekao kao odgovor na vaše pitanje.

**Vijećnik Jure Brkan,** komentar odgovora:

1. Normalno da nisam zadovoljan gradonačelnik nije odgovorio na ono jedno jedino pitanje što sam ga pita da li će na kazan ili na ražanj, ali od njega nisam ni očekiva odgovor nego samo laži kao što je i rekao. Ja sam u svom pitanju rekao da se građani pitaju da li je bilo potrebno da Marina Andačić i šest drugih njenih kolega dobije otkaz zato što su HDZ-ovci što je uostalom prvostupanjska presuda i presudila i pitao sam da li je bilo potrebno da se Komunalni pogon prebaci u Makarski komunalac na minimalac i zbog toga je vama smanjen. Ali očigledno 25 zaslužnika je našlo sebi svoje mjesto na gradskoj plaći a nije tek ni dvije godine prošlo, u naredne dvije godine dragi moji građani ako bude još 25 dobro smo prošli a čini mi se kako je krenilo bit će 25 do kraja godine još plus na ovo.

**Vijećnik Petar Kelvišer,** postavlja pitanja:

1. Prvo pitanje je vezano uz Peškeru. Zanima me je li istina da zadnjih 15-ak dana primate pojedinačne zahtjeve za zakup štandova na prostoru Peškere i to bez ikakvog javnog poziva ili natječaja. Ako jest o kakvim se zahtjevima radi, koliko njih planirate odobriti, po kojem kriteriju, na kojim će lokacijama biti postavljeni štandovi i zašto u tu svrhu nije raspisan javni poziv ili natječaj?
2. Drugo pitanje vezano uz pripremu sezone. Dakle Ured Turističke zajednice Grada Makarske odnedavno ima svog novog direktora. Jeste li s istim počeli definirati kulturno zabavni program za sezonu koja nam je pred vratima na način da su se odredile obveze TZ-a i Grada vezane uz financiranje pojedinih stavki iz tog programa?
3. Treće pitanje vezano uz Platno. Dakle što se događa sa procedurom stavljanja UPU Platna izvan snage, pogotovo u situaciji kad su najavljene nove izmjene i dopune Prostornog plana županije? Hoćete li kao Grad u proceduri javne rasprave uputiti prijedlog nadležnom županijskom tijelu da se trenutna sportsko-rekreacijska namjena UPU Platna briše iz županijskog plana i tko uopće u gradskoj upravi vodi taj predmet?

**Zamjenica gradonačelnika Grada Makarske Antonia Radić Brkan,** odgovara na postavljena pitanja:

1. Dakle što se tiče Peškere koliko ja znam nije istina, možda naš pročelnik zna nešto više. Međutim ukoliko i jesu poslali neke zahtjeve, zahtjevi naravno neće biti odobreni jer na prostoru Peškere se ovo ljeto ne planira vraćati ništa bez natječaja kako ste i sami naveli.
2. Što se tiče Turističke zajednice. Da imamo direktora Turističke zajednice. Turistička zajednica ima proračun isto kao i Grad i program se već počeo planirati tijekom zime tako da sada tim unutar Turističke zajednice uhodava, upoznaje direktora sa svim i u biti neću reći da je u niskom startu, jer je već sve krenulo sa aktivnostima oko Uskrsa koje će se nastavit kroz sezonu svojom dinamikom.

**Gradonačelnik Grada Makarske Zoran Paunović,** odgovara na postavljeno pitanje:

1. Treće pitanje vezano za Platno i što se događa s procedurom stavljanja UPU Platno van snage. UPU Platno, mislim tu moramo jasno dat do znanja da zaista građani ne trebaju biti, niti vi kao vijećnik, zabrinuti za Platno. Ono što je bilo planirano na Platnu mi smo jasno i pokazali svojim postupcima da ne namjeravamo tamo raditi niti graditi išta, niti ikakve terene, dakle osim toga procedura stavljanja UPU Platna van snage je u tijeku i javnost će biti pravovremeno obaviještena o sljedećim koracima.

**Vijećnik Petar Kelvišer,** komentar odgovora:

1. Hvala na odgovorima. Zanima me zapravo ovaj treće pitanje tko vodi predmet stavljanja procedure UPU Platno van snage u gradskoj upravi.

**Gradonačelnik Grada Makarske Zoran Paunović,** odgovara na komentar:

1. Pa vodi Upravni odjel za razvoj?

**Vijećnik Petar Kelvišer,** komentar:

1. Osoba?

**Gradonačelnik Grada Makarske Zoran Paunović,** odgovara:

1. Do sada je to vodila gospođa Jadranka Selak. Ona je nedavno otišla u mirovinu. Gospodin Lovreta dodjeljuje te predmete pa pretpostavljam da će vam on odgovoriti.

**Privremeni pročelnik Upravnog odjela za razvoj Grada Matko Lovreta,** odgovara na pitanje:

1. Evo ovako još moram tko od novih službenika će dobit to u rad, vjerojatno jedan od ovih dvoje novih kolega ali moramo vodit računa da su to novi kolege koji još nisu uhodani u proceduru. Andrija Gudelj.

**Vijećnica Ivana Miočević Franić**, postavlja pitanja:

1. Prvo pitanje odnosi se na Sv. Petar. Dakle prije dva tjedna sudjelovala sam na Zelenoj čistki Sv. Petra u organizaciji Grada. ni ove godine u sklopu te akcije nije se sanirao ogromni nasip sastavljen od zemlje i ispilanih stabala pa je ta famozna gomila s desne strane glavnog južnog ulaza u kompleks Sv. Petra narasla na nekakvih 20 m3. Pored ove neprimjerene gomile cijelo područje ok arheoloških iskopina izrazito je neuredno i zanemareno, klupe su razbijene, neprimjereno posložene a zid koji je potrebno što hitnije sanirati ograđen je željeznom žicom bez ikakvih oznaka i upozorenja za opasnost ili za obvezan smjer kretanja. Ravnatelj muzeja prije nekoliko godina napisao je tekst za tablu kao informaciju o arheološkom nalazištu na pet svjetskih jezika i pripremljeno je grafičko rješenje za isto ali je realizacija i postavljanje zapela u nekom gradskom uredu. Moje pitanje, može li se hitno i prije početka glavne turističke sezone ukloniti spomenuta gomila, postaviti i rasporediti nove klupe, staviti table s naznakom o arheološkom nalazištu te znakovi upozorenja na područje za koje je predviđena sanacija?
2. Drugo pitanje odnosi se na prikupljanje otpada, znači prijedlog Odluke o načinu pružanja javne usluge sakupljanja komunalnog otpada u Makarskoj usvojili smo u siječnju 2022. godine na 6. sjednici Gradskog vijeća temeljem Zakona o prikupljanju otpada, e-savjetovanje odrađeno prije sjednice, nedavno su građani dobili kartice za monloke ali još uvijek nije poznat datum početka primjene. Istovremeno s plaže se dižu zeleni otoci, opravdano, informirala sam se u Komunalcu jer korisnici tih monloka su obiteljske kuće kojih tamo na tom području nema puno ali je ograničeni broj kanti ili je nepravilno raspodijeljen. Znači kasnimo s početkom primjene sustava odlaganja za građane što će se reflektirati na turiste. Nemamo nikakve informativne table na plaži, o načinima odlaganja otpada a o informativnim letcima za vlasnike apartmana i njihove goste, koje sam prilikom usvajanja odluke predlagala u ovoj vijećnici, do danas ni glasa. Zanima me može li se Turistička zajednica uključit u smislu informiranja turista, prvenstveno onih iz privatnog smještaja, osigurati letke, digitalne, papirnate. Eto zanima me vaše viđenje i vaši planovi za predstojeću turističku sezonu?
3. Treće pitanje odnosi se na Prostorni plan, imat ćemo poslije raspravu ali imam konkretno pitanje za gradonačelnika. Znači molim da mi odgovorite na pitanje tko je odgovoran zbog odugovlačenja donošenja izmjena i dopuna Prostornog plana uređenja Grada Makarske? pri tome ne mislim na vertikalu vlasti, tj. političku opstrukciju kako ste na prošloj sjednici naglašavali. Prilikom donošenja Odluke prije gotovo dvije godine sami ste izjavili da imamo požar i da ne možemo analizirati jer će izgoriti cijela šuma, ovo su hitne protupožarne mjere. Dakle to su bile vaše riječi. Znači požar bukti a mi nemamo protupožarne mjere i alate za zaustavljanje katastrofe. Smatrate li sebe odgovornim za ovu situaciju? Ako ne možete li nam odgovoriti tko je odgovoran?

**Zamjenica gradonačelnika Grada Makarske Antonia Radić Brkan,** odgovara na postavljeno pitanje:

1. Evo ova pitanja vezano za muzej. Hvala na pitanju i na neki način informacijama. Naime ravnatelj ima svoju ingerenciju i on praktički ne vidim razlog zašto ne može sam potegnuti inicijativu, ja od kad sam došla nisam dobila tu informaciju da ima spremne ploče na nekoliko jezika s gotovim grafičkim rješenjem. Ukoliko ima odlično, neka dođe, neka bude proaktivan i neka krene radit nešto što spada u sastavni dio upravljanja muzejom. Što se tiče južnog ulaza konzervatori su upoznati i to je u proceduri. Nažalost sve što je u nekom administrativnom segmentu kad se sruši ne možemo utjecati u kojem trenutku će past pa da možemo ranije poslat zahtjeve, ali radi se na tome. Čistka je prošla odlično, stvarno se sakupila velika količina smeća, pročistio se sve Sv. Petar i prodisao je i to nam je bio primarni cilj prije sezone a sad idemo s ovim nakon što su uklonjeni veći komadi otpada, kad je pristup lakši, u ovo daljnje saniranje. Ali evo poziv svakako ravnatelju da dođe sa prijedlozima kako unaprijedit i kako obavijestit i turiste i šetače oko iskopina jer još uvijek je u principu to u fazi koja nije reprezentativna za turiste.

**Gradonačelnik Grada Makarske Zoran Paunović,** odgovara na postavljena pitanja:

1. Evo možda ovo što se tiče ovog vašeg drugog pitanja prikupljanja otpada i datuma početka primjene, to je više pitanja sadržano u tome jednom pitanju jer tu ste stavili i pitanje vezano za Turističku zajednicu i obavijesti prema građanima i eventualno iznajmljivačima i gostima. Dakle što se tiče prikupljanja otpada dakle tu smo u dogovoru s komunalcem da bi, edukacija je obavljena, upoznati ste s time, međutim da bi se to moglo početi primjenjivati potrebno je napraviti videonadzor. Cjelokupni projekt videonadzora grada, ja mislim da sam to govorio također na prošlim sjednicama Gradskog vijeća, podijeljen u nekoliko faza, projekt vodi gospodin Neven Vranješ. Dakle vrlo bitno je da se ti otoci na kojima će se odlagati otpad putem dakle otpadomjera, da budu pod videonadzorom. Po iskustvima drugih gradova primjerice Šibenika, ne znam drugih gradova koji su uveli, ukoliko ako nemate videonadzor nad otocima gdje postoje otpadomjeri događa se zapravo potpuni nered gdje se onda na kraju sav otpad koji se ostavlja pokraj kontejera fakturira Gradu što nije na neki način dobro, nije u redu i zato svi ti otoci moraju bit pod videonadzorom. Dakle u onom trenutku kada elaborati budu gotovi, kada bude videonadzor postavljen na sve dakle kontenjere, u tom trenutku ćemo obavijestit javnost da počinjemo sa prikupljanjem otpada po novom načinu prikupljanja. A ovo što ste rekli ja se slažem da Turistička zajednica se zaista može uključit i u obavještavanje oko letaka, dajmo još neko kraće vrijeme. Mislite da i Komunalac, da i Komunalac je također, evo kaže mi predsjednica Gradskog vijeća, da je i Komunalac planirao obavještavanje tako da mislim da je to u toku, ja ne moram zaista biti upućen u sve te stvari, neka službe rade svoj posao.
2. Što se tiče vašeg trećeg pitanja mislim da ćemo oko toga malo više raspravljati kada dođe ta točka dnevnog reda. Ja se ne smatram odgovornim. Ja zaista mislim da i ovo što sam ponovio što ste vi sada izvukli vjerojatno iz komunikacije koja je bila na prošlim gradskim vijećima zaista mislim da je zadnje vrijeme da se stane na neki način Prostornim planom daljnjoj devastaciji prostora i betonizaciji Makarske da su, da je infrastruktura preopterećena i mi ovim prijedlogom Prostornog plana zaustavljamo upravo to, potežemo ručnu kočnicu i zaustavljamo daljnju gradnju i zato je zaista bitno da se ta procedura provede u što skorijem roku.

**Vijećnica Ivana Miočević Franić**, komentar odgovora:

1. Što se tiče odgovora zamjenice na prvo pitanje znači niste mi odgovorili hoće li se sanirati ta neprimjerena gomila na samome ulazu u kompleks crkvice Sv. Petra. Spomenula sam da je sve izrazito neuredno i neprimjereno i to svakako nije pod nadležnošću muzeja nego Grada. također sam pitala je li se mogu postaviti i rasporediti nove klupe, vi ste svjesni da je Sv. Petar atrakcija i prirodna i turistička i zaslužuje sigurno kudikamo primjerenije uređenje. Znači ne govorim o nekakvim velikim investicijama, to su te tzv. protupožarne mjere da se to malo uredi jer je frekvencija turista u ljetnim mjesecima s obzirom na osvjetljenje i na tu atraktivnost izrazito visoka pa eto u tom smjeru molim da što hitnije nešto poduzmete da ne dočeka još jednu sezonu s onim neredom.
2. Imam za otpad. Znači niste mi gradonačelniče odgovorili što ćemo sa ovom turističkom sezonom kada bude veliki pritisak turista na gradskoj plaži, na koji način će se organizirat to odlaganje i prikupljanje otpada. To mogu tražit pisani odgovor pa možda u suradnji sa Komunalnim da mi ipak elaborirate ovo pitanje jer je to slika našeg grada i ako nismo u stanju vodit računa o otpadu i vodit računa o tome da smo kao destinacija uredni onda padamo na svim ostalim poljima.
3. Rekli ste da se ne smatrate odgovornim, ja mislim da se morate gradonačelniče uhvatit u koštac sa ovom materijom prostornog planiranja i kompletnom procedurom, morate se uputit jer ste prvi čovjek Grada. to je izrazito kompleksna materija ali mislim da se ne možete oslanjat isključivo na djelatnike, osobito sada kada su se umirovili a mladi nisu upoznati s procedurom pa molim vas da pritisnete da izguramo ovo do kraja.

**Gradonačelnik Grada Makarske Zoran Paunović,** odgovara na komentar:

1. Pa evo hvala lijepa na savjetu, evo potrudit ću se i poslušat te savjete.

**Vijećnik Marko Raos,** postavlja pitanja:

1. Obzirom da sam jučer pročitao u novine vezano za vaš intervju o devastaciji prostora interesira me zašto gradska uprava nije intervenirala na bivšoj kući Bokšić obzirom da se radi o konstrukciji i-profila od 300 milimetara a isto takvoj čeličnoj konstrukciji hotela Meteor. Obzirom da ste tako brzinski donili rješenje za uklanjanje puno manje kvadrature, puno manje konstrukcije na tržnici, zašto gospođa Ines Salamun po vašem nalogu nije došla i izvršila rješenje o uklanjanju na hotelu Meteor a isto tako i Bokšićeve kuće. Ono šta se radi ispred bivše Bokšićeve kuće ono je sramota ne za Grad nego za županiju, onakvih profila ne radu se ni mostovi a kamoli jedan ulaz u jedan objekat koji je ustvari poznat kao Vila Grle, koji je rađen negdje 1937., 1938. godine o doživio je takvu devastaciju da to, ja prođem uvečer doli, ljudi mnogi staju, gledaju, šta se to, slikaju, itd.
2. Drugo moje pitanje je upravo slično kolegici Franić a to je betonizacija. Shvatite da nikad veća betonizacija u Makarskoj nije bila što ove godine. Ja ću vam reć u čemu je problem. Problem je u neradu inspekcijskih službi i neradu što od 394 bjanko predmeta nisu bačeni vanka snage u roku 15 dana ili 30 dana. Tih 394 predmeta i dan danas i dogodine i priko godine će vam davat brigu za betonizaciju i uništenje prostora na području Grada Makarske. Ne znam kakvo je sad stanje od tih 394 predmeta, da li oni i dalje izlaze vani jer to su prije usvajanja Prostornog plana, prije dvije godine, bjanko zahtjevi podneseni i poslije rade dopune dopuna, dopune, dopune itd. da bi sada eskaliralo sa betonizacijom.
3. I treće moje pitanje je vezano za denivelirano raskrižje na Voliciji. Da li ste došli do građevinske dozvole i kad ćete doći do građevinske dozvole?

**Gradonačelnik Grada Makarske Zoran Paunović,** odgovara na postavljena pitanja:

1. Pa evo hvala lijepo gospodinu Raosu na pitanjima. Što se tiče prvoga pitanja i devastacije prostora, odnosno ove kuće Bokšić šta spominjete mislim da su službe izašle na teren. Ne mislim nego sam siguran, napravljen je i zapisnik, od stranke je traženo da potkrijepi to dokumentacijom što ista nije ja mislim uspjela napraviti i napravljena je prijava prema građevinskoj inspekciji, poslano je sve na mail i mislim da će netko vrlo brzo izaći na teren. Mislim da je investitor tamo gospodin Pinjuh ako sam dobro shvatio.

**Vijećnik Marko Raos,** komentar odgovora:

1. Ne znam tko je investitor ali mislim da je sezona pred vratima, ustvari već je počelo od Uskrsa. Istu stvar je napravio hotel Meteor, istu stvar je napravio gospodin Pinjuh, prema tome nema nikakve razlike, nema.

**Gradonačelnik Grada Makarske Zoran Paunović,** nastavljat odgovarat na postavljena pitanja:

1. Ja se slažem sa vama, ja osuđujem svaku takvu radnju koja je nelegalno rađena a ovo zasigurno je nelegalna radnja i evo ovom prilikom također pozivam inspektorat da izađu na teren i da kaznu svaku nelegalnu radnju. Ovo što ste malo, tu ste dezinformaciju u ovom pitanju rekli, ja nisam pozvao dakle inspekciju da intervenira na predjelu tržnice, inspekcija je izašla sama po nalogu, to smo već o tome smo govorili i mislim da je tu zaista vrijedi ona stara narodna poslovica tko pod drugim jamu kopa sam u nju upada, a koliko ja znam i poznato, iz nekakvih kako bi vijećnik Brkan rekao informacija narod e pita, vrlo vjerojatno narod se pita tko je zapravo poslao inspekciju na tržnicu a pretpostavlja se da to dolazi upravo iz vaših redova i na kraju se dogodilo da je kaznena prijava zapravo podnesena protiv gospodina Brkana, nažalost evo.
2. Odgovor na vaše drugo pitanje, međutim opet u tom pitanju ste dosta elaborirali a ja bih opet u tom pitanju ste dosta elaborirali a ja bih opet htio reći da ste tu zapravo potpuno krivo detektirali problem. Dakle nije problem bio u bjanko predmetima oni su stavljeni van snage i odmah čim smo došli na vlast je to napravljeno u roku ne znam koliko, mjesec-dva dana sigurno. Ako se sjećate kada je bila pokrenuta i akcija stop gradnja u prvih mjesec dana gdje je zapravo 99% gradnje, to je bio znači šesti mjesec, do kraja šestog mjeseca zaustavljeno iako je Gradsko vijeće, vi ste bili u tom sazivu Gradskog vijeća, donijelo onu odluku o potpunom stopiranju bilo kave gradnje u ljetnoj sezoni, međutim to se naravno nitko nije pridržavao toga dok nismo mi došli i napravili akciju stop gradnja. Slažem se nikad veća betonizacija ali opet kažem krivo ste detektirali problem, potrebno je ući u meritum stvari. Betonizacija se događa iz razloga što prostorni plan to dozvoljava. Prostorni plan koji je 2009. promijenjen pod vlašću gospodina Bebeka i koji je naknadno, gdje su olabavljeni koeficijenti, devastiranje se događa zapravo zadnjih 10-15 godina a onda 2020. godine pod vlašću gospodina Brkana, zadnji prostorni plan koji je usvojen, koji je dopustio da se zapravo pod krinkom aparthotela vi i dalje imate stambenu izgradnju. I evo to su dva ključna problema zašto se događa betonizacija i zašto se događa devastiranje naše lijepe Makarske. ja to od kad smo došli ovdje pokušavam spriječiti. Mi smo to obećali našim građanima i kad dođe na red točka dnevnog reda vezano za izmjenu Odluke o prostornom planiranju nešto ću više reći o tome.
3. Što se tiče trećeg pitanja Rotora, ja sam vas tu i prošli put zamolio da vi s obzirom da ste u rodbinskoj vezi sa premijerom Plenkovićem da nazovete. Dakle, podsjetit ću vas 2017. prilikom gostovanja premijera Plenkovića ovdje, denivelirano raskrižje rotora je proglašeno strateškim projektom Republike Hrvatske, to je bilo 2017. danas je 2023. godina, dakle šest godina se ništa nije radilo po tom pitanju. To je predmet koji je dugo vremena stajao u polici u Hrvatskim cestama, ja čim sam došao na vlast odmah sam kontaktirao ljude koji rade projekt u Institutu građevinarstva Hrvatske. Također sam zvao ljude u Hrvatskim cestama. Mi smo odmah pokrenuli lokacijsku dozvolu, mislim da je to sada trenutno upravo u toj fazi lokacijske dozvole, međutim kažem dovoljan je po meni kažem jedan poziv s vaše strane da se ta cijela priča ubrza. Denivelirano raskrižje i rotor na Voliciji je strateški projekt koji će uvelike rasteretiti prometni čep i kolaps u gradu Makarskoj i ja zaista mislim da ovdje ne bi trebali govorit tko je HDZ, tko je SDP, tko je neka druga stranka već zaista bi tu trebali gledati interese Makarske i smanjenje prometnih gužvi. Tako da ja vas i ovom prilikom molim slobodno nazovite premijera Plenkovića, pokušajte požuriti taj projekt. Mi radimo već neko vrijeme, mi već neko vrijeme radimo na tome ali evo nažalost to je izvan našega dosega, da je to u rukama Grada Makarske davno bi već to bilo završeno.

**Vijećnik Marko Raos,** komentar odgovora:

1. Zadnji put smo mi razgovarali, ja sam isto pitanje postavio prije tri, četiri mjeseca, šta je sa lokacijskom dozvolom? Opet je odgovor potpuno identičan, ona je u tijeku. Je li ona gotova ili nije gotova? O tome se radi to vas ja samo pitam, ništa drugo i kad će bit na građevinskoj dozvoli jer Grad Makarska daje, ne daje Republika Hrvatska, o tome se radi. ne znam u koga je predmet? kad bi ja zna u koga je predmet otiša bi gori pa bi vidio.

**Gradonačelnik Grada Makarske Zoran Paunović,** odgovara na komentar:

1. Predmet je kod Katarine Kostanić, mislim da je na oglasnoj ploči stavljeno tako da zapravo ono dovoljno se raspitati se unutar Odjela za razvoj.

**Vijećnik Marko Ožić-Bebek,** postavlja pitanja:

1. Ja imam dva pitanja. Dobio sam pitanje WhatsApp-om ponašanje gradonačelnika i gradske uprave. Pošto gradonačelnik kaže da ne voli da se kaže narod pita ja ću na kraju pročitat ime tog gospodina.. vlasnik sam zemljišta čest.zem. 5074 k.o. Makarska, Put Volicije, zemljište sam iznajmio trgovačkom društvu, neću ga pročitat, u svrhu obavljanja građevinske i uslužne djelatnosti. Do dana 15.03.2023. godine ne prestaju moji problemi, naime komunalni redari Grada Makarske više puta odradili su nadzor i utvrdili su da odloženi građevinski materijal, drvena građa, svojim stanjem, izgledom, narušava estetski izgled okolnih površina te mi izdaju obavezni prekršajni nalog te time ne prestaju svakodnevno obilaziti moje zemljište. Prvo činjenica da prema Prostornom planu Grada Makarske i planu za Voliciju moja čestica se nalazi unutar područja gospodarske namjene za kojeg nema posebnog režima korištenja prostora te nema nikakvih zapreka da se na tom zemljištu nalazi uredno složena građa od koje ne dolazi do štetnih emisija. Zašto mi onda komunalni redari zabranjuju odlaganje građe? Drugo činjenica je da se moje zemljište nalazi u gospodarskoj zoni ničim ne narušava predviđenu gospodarsku namjenu, zašto mi se izdaju obvezni prekršajni nalog? Činjenica da se u cijelom gradu na više poznatih lokacija nalaze se ilegalna odlagališta građevinskog materijala koja očito ne bodu oči komunalnim redarima, pitam se ja kome sam ja to smetnja? Zašto komunalni redari i Grad samo u mom slučaju primjenjuju zakon? Četvrto više puta sam se zapisao radi ovoga slučaja kod gradonačelnika, sve do danas nisam dobio termin. Gospodin Marinko Visković. Moje pitanje zašto diskriminirate, ako diskriminirate tog gospodina i zašto ga ne primate? Mislim ako je problem koji vi smatrate da bi trebalo riješit na drugi način, tribali ste ga barem primiti na razgovor.
2. Moje drugo pitanje zaposlili ste i imenovali ste direktora Turističke zajednice kojega ste jako nahvalili, bio bi red da ste isto tako pohvalili drugog i protukandidata koji je isto dite Makarske, koje je bilo ako ništa drugo puno kvalificiranije od vašeg kandidata ali ste izabrali onog koji vama više politički odgovara.
3. Dat ću vam i treće pitanje. Zašto niste došli na ručak kad vas je pozva gospodin Bajić direktor Croatia Airlines nego ste rekli da to nije vaša politička opcija zato što smo ja i Matko Sandrin bili na ručku tada a onda ćete se izgovarat da vas HDZ ne želi podržat u vašim aktivnostima.

**Gradonačelnik Grada Makarske Zoran Paunović,** odgovara na postavljena pitanja:

1. Evo što se tiče vašeg prvog pitanja o diskriminacijskom ponašanju vezano za ovog gospodina Marinka Viskovića evo ne znam zapravo zaista o čemu se radi. mogu pretpostaviti iz ovog vašeg izlaganja da se radi dakle o ilegalnom odlaganju građevinskog otpada, pretpostavljam nekih iskopa. Ako se o tome radi onda su tu redari zaista postupali kako treba, dakle po ovlastima koje su u njihovoj nadležnosti. Tako da ja zaista ne vidim razlog, pogotovo ako se radi o ilegalnom odlaganju građevinskog otpada zašto redari ne bi trebali postupat, upravo suprotno, i ne vidim to kao diskriminatorno ponašanje. Mislim da, sami ste rekli sad i pročitali da postoje druga ilegalna odlagališta na više mjesta i zašto redari ne reagiraju. Ako je gospodin upoznat s time postoji način da se pošalje mail na Komunalno redarstvo Grada Makarske i redari po sili dužnosti moraju reagirat. Možda jesu reagirali, možda nisu, evo ako gospodin smatra da nisu dakle procedura je vrlo jednostavna uputi, pošalje mail, i redari će izaći na teren i napraviti izvid i ukoliko se zaista radi o nelegalnim radnjama izdat će OPN tako da ja ne vidim razlog, pogotovo ne vidim nikako po čemu bi to bilo diskriminatorno ponašanje. Ali tu je gospodin Matko ako se možda on može, ako on nešto više zna o o ovom slučaju ja ga pozivam da kaže nešto po tom pitanju.

**Privremeni pročelnik Upravnog odjela za razvoj Grada Matko Lovreta,** odgovara na postavljeno pitanje:

1. Evo prvo ako se mogu osvrnut na ovaj slučaj jer znam o čemu se radi, ja sam primio tog gospodina, objasnio sam mu situaciju. Radi se o tome da je gospodin svoje privatno zemljište koje zaista je u zoni koja je predviđena za poslovnu zonu pretvorio u odlagalište otpada, dakle sklopio ugovor sa građevinskom firmom koja tamo odlaže iskope sa gradilišta i odlaže dakle građevinski otpad i građevinski materijal potreban za gradnju. Dakle to je našim odlukama nedopustivo, neprihvatljivo i dakle to se ne može radit. Dakle bez obzira što se radi o poslovnoj zoni, dakle ovdje se ne radi o izgradnji zgrade za poslovnu namjenu nego o korištenju zemljišta isključivo u svrhu odlaganja građevinskog otpada i za skladištenje građevinskog materijala. Što se tiče drugih lokacija ne znam od kud gospodinu informacija da postupci nisu pokrenuti. Dakle redari moraju postupat prema svima jednako bez bilo kakve diskriminacije i postupci su u tijeku samo ta osoba nije stranka u postupku i niti može, niti smije znati podatke u konkretnom predmetu u kojem on nije stranka.

**Gradonačelnik Grada Makarske Zoran Paunović,** nastavlja odgovarat na postavljena pitanja:

1. Evo možda vam je onda dajemo, ja nisam ni znao da gospodin Marinko Visković traži susret sa mnom ali po ovome svemu sudeći, po ovome pitanju nije ni trebao dobit termin kod mene ako je gospodin Lovreta jasno dao do znanja i odgovorio na pitanje. Dakle to je intencija ako se sjećate od samog početka ja stalno govorim da zaista većina pitanja koju građani imaju a koju mogu riješiti naši pročelnici ili gradske službe da zaista dolaze kod njih, nije potrebno dolaziti kod gradonačelnika jer gradonačelnik neće napraviti ništa što je protivno zakonu i što je protivno onoga što pročelnici zapravo kažu i na kraju iskomuniciraju dalje sa građanima.
2. Što se tiče vašeg drugog pitanja, dakle evo tu ste stvarno u pravu imali smo dva jako dobra kandidata, tri jako dobra kandidata, ok, gospodin Bebek je rekao dva. U svakom slučaju i evo ja bih to htio još jedanput javno ponovit ako sam to kojim slučajem prema medijima zaboravio reći, imali smo dva jako kvalitetna kandidata, tri jako kvalitetna kandidata i evo meni je drago da je gospodin Jadran Puharić izabran, dobio je povjerenje Turističkog vijeća i ja vjerujem da će on svoje povjerenje opravdati kroz sljedeće četiri godine svoga rada.
3. Vaše treće pitanje evo ne znam što bih tu rekao. Gospodin Bajić je bio kod mene, imali smo razgovore vezano za liniju koja se uvodi iz Kopenhagena prema Splitu, to je jedna dobra i kvalitetna inicijativa. Već smo razgovarali u nekoliko navrata, razgovarali mo i s hotelijerima po tom pitanju i Turističkim zajednicama, dakle to je nešto što bi trebalo produžit na neki način sezonu, dakle iz Kopenhagena prema Splitu linija koja bi se vozila kada nije glavna sezona, praktički nastavila bi se dalje vožnja od desetoga pa sve tamo do prvoga, početka drugoga mjeseca. Tako jedna krasna inicijativa koju je već dogovorena i evo ne znam da ste me možda vi pozvali na ručak ja bih se rado odazvao, evo možda je to. Nisam ni dobio poziv evo to je, mislim ne znam što bih rekao na to pitanje vaše.

**Vijećnik Marko Ožić-Bebek,** komentar odgovora:

1. Gospodin Bajić je direktor Croatia Airlines i ja sam s njim ne u poslovnim nego prijateljskim odnosima, čovjek se jako trudi da potpomogne naš razvoj turizma i vrlo je aktivan na terenu i došao je u Makarsku i pozvao me na ručak. Rekao je da je pozvao i gradonačelnika i da je gradonačelnik kad je čuo tko je na ručku rekao da to nije njegova politička opcija i onda se čudio u kakvim smo mi to odnosima. Meni je malo bilo nezgodno, ali bi bilo dobro da je gradonačelnik sjeo na ručak skupa sa mnom i podržao gospodina Bajića u njegovim, i pohvalio u njegovim aktivnostima koje rezultiraju pojačanim turističkim prometom.

**Gradonačelnik Grada Makarske Zoran Paunović,** odgovara na komentar:

1. Pa evo ako mogu se samo kratko nadovezat. Postoji nekakav bonton, ako ste vi domaćin ručka, sastanka, onda je red da vi uputite poziv, ne može mene gost, gospodin Bajić je, gospodin Bajić i ja imamo jako dobre i korektne odnose, mi se isto tako znamo od prije tako da nemojte mislit, možda ste vi u nekakvim prijateljskim odnosima ali gospodina Bajića ja znam od prije, imamo zajedničke prijatelje još dok gospodin Bajić nije bio predsjednik Croatia Airlines ja sam sa ključnim ljudima u Croatia Airlines sam bio povezan tako da nemojte si sad mislit da ste nešto s time što ste u dobrim odnosima. Postoji nekakav bonton to hoću reći, postoji nekakav bonton ako organizira domaćin ručak red je da domaćin pozove na ručak.

**Vijećnik Marko Ožić-Bebek,** povreda poslovnika:

Povrijeđen je članak 82. Poslovnika. Gospodin Bajić je pozvao mene na ručak, nisam ja bio i pozva je gospodina gradonačelnika i nije u redu da se tako izvrću činjenice koje se u ovom vijeću iznose.

**Predsjednica Gradskog vijeća Grada Makarske Gordana Muhtić,** odgovara na povredu poslovnika:

To nije povreda Poslovnika.

**Vijećnik Marko Ožić-Bebek,** odgovara:

Ali to je gore od povrede Poslovnika.

**Gradonačelnik Grada Makarske Zoran Paunović,** odgovara:

Ako vas mogu pitat, gdje je bio ručak?

**Vijećnik Marko Ožić-Bebek,** odgovara:

U Bure.

**Gradonačelnik Grada Makarske Zoran Paunović,** odgovara:

A nije u Biokovke.

**Vijećnik Marko Ožić-Bebek,** odgovara:

Nije bio je u Bure, možete provjerit račun.

**Vijećnik Joško Lelas,** postavlja pitanja:

1. Ja bih ima dva pitanja i jedan komentar. Nastavno na kolegu Kelvišera, on je postavio pitanje za Platno, moje pitanje će biti u drugom smjeru. Naime bili smo svjedoci ovih dana lijepog vremena i lijepog doživljaja Makarske kada su se skupili mnogi sportaši na pripreme u naš grad. Imali smo od vaterpola, rukometa, Malog Zmaja, stvarno je bilo doživljaj u Makarskoj na sunčanoj rivi vidit sve te sportaše. Inače Makarska ima preduvjete za pripreme sportaša, ima preduvjete za razvoj sportskog turizma i mislim da se kroz generacije to pokušalo osnažiti a to bi dalo dobar zamah i produženju sezone ono što govorimo turizam 365, međutim upravo na tragu ovoga što je gospodin Kelvišer rekao javljaju se novi vjetrovi. Mi nećemo graditi nove sadržaje, a to je i u osnovi mog pitanja. Da li ćemo mi graditi nove sportske sadržaje? Jer nedostatak takvih prostora za koje mi imamo prednost dovodi do toga da su nama hoteli sve kasnije i kasnije otvaraju. Naš turizam poštuje samo spavanje, sunce i more. I nemojte se ljutiti od toga ima samo koristi treća kategorija ugostiteljskih usluga, to su restorani, pivnice i slično. Naime od tri osnovne kategorije turističke ponude kao što je sunce, more, prvi jer to je generator naše ponude, mi možemo raditi još na nekim drugim poticajnim prednostima turizma kao što je zdravstveni turizam, sportski turizam. Kulturni turizam je lijepa riječ, on je dopuna naše ponude, ja bih to rekao, i dobra hrana je dopuna naše ponude, ali neće vam netko doći iz Pariza zbog kulturne ponude, neće vam netko doći zbog gastronomske ponude, on će doživjeti destinaciju kvalitetnije, bolje i bit će mu se drago vratiti u nju kad doživi sve to ostalo. Međutim poticaj da dođete zbog sportskog doživljaja, zbog zdravstvenog doživljaja, zbog odmora, kupanja, to su osnovni poticaji. I ako mi na njima ne budemo radili mi ćemo polako postati samo spavaonica. Znači ako već planirate ne izgraditi Platno što imate na umu napraviti da bismo prestali biti spavaonica?
2. Komentar je pohvala za izbor novog direktora Turističke zajednice, ali to samo je još jedna potvrda da je i prijašnji izbor direktora Turističke zajednice na tim osnovama bio dobar. Mislim na gospođu Hloverku Novak Srzić. Evo vi ste joj ovim izborom, vi ste joj odali priznanje.
3. Sada ide drugo pitanje. Drugo pitanje je upravo na tragu ovih novootvorenih, neprimjerenih deponija po gradu. Jedna od njih se nalazi i mislim da je stvarno sramota je vidjeti, ja vjerujem da je to samo privremeno i vrlo kratko, je deponija koju je Grad sam napravio a to je ispod Crkve Kraljice Mira iznad magistrale naše gdje prolaze mnogi gosti i vide onu deponiju koju je Grad sam napravio pa me čudi da im je poslat komunalne redare da li bi im iskazali opomenu.

**Gradonačelnik Grada Makarske Zoran Paunović,** odgovara na postavljena pitanja:

1. Dakle vezano za vaše prvo pitanje to je ključna stvar koju smo mi već dugo vremena i komunicirali, mislim da ste već i shvatili da radimo taj zaista prijeko potreban zaokret Makarskog turizma od masovnog prema specifičnim oblicima turizma. Jedan od tih održivih oblika turizma na koji smo posebno dali naglasak je upravo sportski vid turizma. Ja sam tu, nekidan smo primali i dodjeljivali nagrade za individualne sportaše i tu sam jedan kratki govor održao gdje zaista Makarska po pitanju sporta ima komparativne prednosti kao vjerojatno niti jedan grad na Mediteranu i to je zaista naša velika prednost. Kad kažem komparativne prednosti tu mislim, dakle imamo Biokovo za sve sportaše koji u svom programu trebaju imati visinske pripreme. Imamo bazu za sve sportaše koji trebaju imati plivačke pripreme, imamo teretanu, imamo prekrasno vrijeme, imamo nevjerojatne uvjete, imamo čak i infrastrukturu. Ja u ovom trenutku ne mislim da bi mi trebali na Platnu, to sam već u nekoliko navrata rekao, graditi sportske terene. Vidjeli ste i sami ovih par tjedana kako je izgledao grad, došli su mnogi atletičarima pripreme sportaši, bio je turnir nogometni, tako da zaista je grad živio ovih zadnjih nekoliko tjedana. Ono što bih volio ovdje naglasiti da moje razmišljanje ide više u smjeru zajedničke suradnje. Dakle mi, ako ste to možda previdili, smo u prošlom proračunu predvidili i obnovili na kraju krajeva gornji teren koji se godinama nije obnavljao, koji je bio u katastrofalnom stanju i taj gornji teren je upravo omogućio da mi ove godine imamo turnir nogometni i da se ne moraju izmještati ekipe u susjedne općine. Sad s obzirom da, pretpostavljam, je vama pitanje usmjereno vezano za Platno i za ne teniske nego upravo za nogometne terene, moje mišljenje je da bi mi trebali napraviti zajednički jednu inicijativu u kojem bi se objedinili onda i nogometni tereni u Tučepima i nogometni tereni u Baškoj Vodi. Dakle realno gledano do Tučepi ima pet kilometara a do Baške Vode osam, dakle to je jedan sadržaj o kome vi do sada niste percipirali ali sadržaj koji bi se zapravo zajedničkom suradnjom vrlo brzo mogao konzumirati. Dakle potrebno je objediniti inicijativom i onda s tim proizvodom ići prema određenim ciljnim skupinama za dovlačenje takve vrste turista. Evo to bi bio moj nekakav prijedlog. Mi ćemo i dalje ulagat u sportske sadržaje, kada tu mislim sportske sadržaje tu mislim prvenstveno na Sportski centar, ne mislim, još jedanput ponavljam, na širenje nogometnih terena na području Platna, mislim da to nije dobro i mislim da su tu građani jasno rekli ne takvoj vrsti inicijative. Potpisnici te inicijative smo Antonia i ja i mnogi naši vijećnici tako da zaista mislim da ne bi trebali ići u tom smjeru.
2. Kratko bih se osvrnuo na ovo drugo pitanje, odnosno komentar, pohvala za izbor direktora Turističke zajednice i usporedba sa gospođom Hloverkom Novak Srzić mislim da je to zapravo kao da brkate kruške i jabuke, ja ne bih. gospodin Jadran Puharić i gospođa Hloverka Novak Srzić po meni ne mogu stat u istu rečenicu.
3. A za deponije gospodine Lovreta evo izvolite slobodno.

**Privremeni pročelnik Upravnog odjela za razvoj Grada Matko Lovreta,** odgovara na postavljeno pitanje:

1. Vezano za deponij gore kraj Crkve Kraljice Mira, radi se o kioscima koji su uklonjeni s Peškere, dakle nekoliko tih kioska. Mi smo morali ispoštovat zakonsku proceduru, dakle najmanje 30 dana čuvat te kioske, zato smo imali i zaštitara. Svi vlasnici su morali dobit obavijest o preuzimanju ukoliko ih žele preuzeti. Nisu svi primili dakle u isto vrijeme, nakon što su im protekli rokovi ić će se sada, vjerojatno su sada svi rokovi prošli oni su postali po zakonu vlasništvo Grada i mi ćemo ih ukloniti.

**Vijećnik Joško Lelas,** komentar odgovora:

1. Evo zahvaljujem kolegi Lovreti, vrlo precizno i jasno, hvala lijepo i to me raduje da će bit uklonjeno.
2. Za ovaj prvi dio očito promiče vam jedna velika stvar kod ovih sportskih sadržaja, naime vi govorite o sportskim sadržajima koji su dostatni za lokalno bavljenje sportom i to je dobro. Međutim za bavljenje sportskim turizmom treba imati kapaciteta. Vi ne možete dovesti ni jednu grupu u Tučepe, Bašku Vodu, jer obično su ti tereni zauzeti i rezervirani domaćim sportašima. Stvarati sportski turizam znači stvarati namjenske prostore za bavljenje sportom i to je vama promaklo. Znači i zato se nama i događa da povećani kapacitet smještaja u hotelima nema potrebe ni mogućnosti raditi mimo sezone i dobit ćemo samo spavaonice.

**Gradonačelnik Grada Makarske Zoran Paunović,** odgovara na komentar:

1. Mislim da ste pogriješili. Dakle vi govorite i cijelo vrijeme kada govorite imate zapravo u mislima jedan jedini sport a to je nogomet, dakle postoji mnoštvo drugih sportova koji nisu nogomet. Postoji plivanje, atletika.

**Vijećnik Joško Lelas,** odgovora:

Na istom stadionu ne mogu atletika i nogomet.

**Gradonačelnik Grada Makarske Zoran Paunović,** odgovara:

Jeste možda čuli za sport koji se zove biciklizam? Jeste li možda čuli za sport koji se zove trail? Jeste čuli možda za planinarenje? Dakle jako puno je sportova koji ovdje mogu egzistirati bez ogromnog ulaganja u terene na Platno i uništavanja prirode. Evo tu se gospodin vijećnik Kelvišer nadovezao iako je zapravo radi se o poziciji jer ste vi zajedno u istoj stranci, niste, ja se ispričavam. Niste u istoj stranci ali ste zajedno na istoj strani ali ovo što je gospodin Kelvišer rekao to je istina. Dakle prostor je konačan, naš prostor je stiješnjen između mora i Biokova i mislim da ga trebamo početi kvalitetno pod broj jedan spriječiti daljnju devastaciju i pravilno vrednovati.

**Vijećnik Joško Lelas,** odgovora:

Spomenuli ste gospodina Puharića i gospođu Srzić i ja sam to rekao u kontekstu vaših pohvala njegovih kvaliteta. Te iste kvalitete su nemjerljive u odnosu na gospođu Srzić, koju ste vi istakli, ja druge ne znam.

Nakon aktualnog sata, a u skladu s člankom 74. Poslovnika o radu Gradskog vijeća Grada Makarske, predsjednica Gradskog vijeća Grada Makarske je predložila sljedeći:

**Dnevni red**

1. Prijedlog Zapisnika sa 14. sjednice Gradskog vijeća Grada Makarske održane 17. ožujka 2023. godine;
2. Prijedlog Odluke o izmjeni Odluke o donošenju Izmjena i dopuna Prostornog plana uređenja Grada Makarske;
3. Prijedlog Odluke o izmjenama i dopunama Odluke o izradi izmjena i dopuna Prostornog plana uređenja Grada Makarske;
4. Prijedlog Odluke o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske;
5. Prijedlog Odluke o pripajanju Gradske galerije Antun Gojak Gradskom muzeju Makarska;
6. Prijedlog Odluke o davanju suglasnosti na Prijedlog Odluke o upisu i mjerilima upisa djece u vrtić/jaslice u Dječjem vrtiću „Biokovsko zvonce“;
7. Prijedlog Odluke o načinu ostvarivanja prednosti pri upisu djece u Dječji vrtić „Biokovsko zvonce“:
8. Prijedlog Odluke o davanju suglasnosti Gradonačelniku Grada Makarske za raspisivanje Javnog poziva za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Makarske za 2023. godinu;
9. Prijedlog Odluke o izmjeni i dopuni Odluke o postavljanju bankomata;
10. Prijedlog Izmjene i dopune Odluke o koeficijentima za obračun plaće službenika i namještenika gradske uprave Grada Makarske;

S obzirom da nije bilo prijavljenih za raspravu predsjednica Gradskog vijeća Grada Makarske je stavila na glasovanje predloženi dnevni red.

*Ovako predloženi dnevni red je usvojen jednoglasno sa 13 (trinaest) glasova ZA**.*

1. **Prijedlog Zapisnika sa 14. sjednice Gradskog vijeća održane 17. ožujka 2023. godine**

**Vijećnica Ivana Miočević Franić** je sudjelovala u raspravi i kazala kako nije dobila odgovor na vijećnička pitanja s prošle 14. sjednice Gradskog vijeća koje je zatražila da joj se dostave u pisanom obliku. **Predsjednica Gradskog vijeća Grada Makarske Gordana Muhtić** je odgovorila vijećnici kako je taj odgovor već raspravljen na prošloj sjednici i kako je već tada rečeno kako je to sastavni dio izvješća o radu gradonačelnika koje će već na sljedećoj sjednici biti na dnevnom redu pa onda i ako nakon toga bude potrebe za dodatnim odgovorima će se dostaviti a kako nije moguće složiti odgovor u pisanom obliku s svim podacima i pojašnjenjima kako je to vijećnica tražila.

**Vijećnik Joško Lelas** je kratko prokomentirao kako nije znao da se zapisnik piše ovoliko detaljno.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Zapisnika sa 14. sjednice Gradskog vijeća održane 17. ožujka 2023. godine stavila na glasovanje.

*Zapisnik sa 14. sjednice Gradskog vijeća održane 17. ožujka 2023. godine je usvojen s 11 (jedanaest) glasova ZA i 1 (jednim) SUZDRŽANIM glasom.*

1. **Prijedlog Odluke o izmjeni Odluke o donošenju Izmjena i dopuna Prostornog plana uređenja Grada Makarske**

Uvodno obrazloženje prijedloga Odluke o izmjeni Odluke o donošenju Izmjena i dopuna Prostornog plana uređenja Grada Makarske je dala **zamjenica pročelnika Upravnog odjela za razvoj Grada Katarina Kostanić.**

U ime Kluba vijećnika HDZ-a u raspravi je sudjelovao **vijećnik Jure Brkan,** kojemu je na izlaganje odgovorila **predsjednica Gradskog vijeća Grada Makarske Gordana Muhtić. Vijećnik Jure Brkan** je nastavio izlaganje na koje mu je replicirala **vijećnica Ivana Franić Miočević** a vijećnik je odgovorio na repliku.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjeni Odluke o donošenju Izmjena i dopuna Prostornog plana uređenja Grada Makarske stavila na glasovanje.

*Odluka o izmjeni Odluke o donošenju Izmjena i dopuna Prostornog plana uređenja Grada Makarske je usvojena jednoglasno s 12 (dvanaest) glasova ZA.*

1. **Prijedlog Odluke o izmjenama i dopunama Odluke o izradi izmjena i dopuna Prostornog plana uređenja Grada Makarske**

Uvodno obrazloženje prijedloga Odluke o izmjenama i dopunama Odluke o izradi izmjena i dopuna Prostornog plana uređenja Grada Makarske je dala **zamjenica pročelnika Upravnog odjela za razvoj Grada Katarina Kostanić.**

U ime Kluba vijećnika HDZ-a u raspravi je sudjelovao **vijećnik Jure Brkan.**

**Vijećnica Ivana Miočević Franić** je sudjelovala u pojedinačnoj raspravi.

**Vijećnik Joško Lelas** je sudjelovao u pojedinačnoj raspravi.

**Vijećnik Jure Brkan** je sudjelovao u pojedinačnoj raspravi.

**Vijećnica Ivana Miočević Franić** je sudjelovala u pojedinačnoj raspravi i među ostalim replicirala na izlaganja vijećnika.

**Predsjednica Gradskog vijeća Grada Makarske Gordana Muhtić** je sudjelovala u pojedinačnoj raspravi a na izlaganje joj je replicirao **vijećnik Jure Brkan,** predsjednica je odgovorila na repliku. **Vijećnica Ivana Miočević Franić** je replicirala na izlaganje predsjednice.

**Gradonačelnik Grada Makarske Zoran Paunović** je dao završno izlaganje na raspravu vijećnika.

**Vijećnik Jure Brkan** je istaknuo povredu Poslovnika pozivajući se na članak 82. Poslovnika o radu Gradskog vijeća Grada Makarske. **Predsjednica Gradskog vijeća Grada Makarske Gordana Muhtić je pročitala članak 82:** „Nakon otvaranja sjednice, a prije utvrđivanja dnevnog reda, predsjednik Gradskog vijeća utvrđuje nazočnost vijećnika, nakon čega se izvodi himna Republike Hrvatske“ i upitala vijećnika koja je tu odredba prekršena. Vijećnik Jure Brkan je kazao kako se radi o odredbi članka 25. **Predsjednica Gradskog vijeća Grada Makarske Gordana Muhtić** je odgovorila vijećniku kako se neće igrati ovdje u vijećnici. Vijećnik Jure Brkan je odgovorio kako gradonačelnik danas već drugi put poziva vijećnike na kazneno djelo zlouporabe položaja i ovlasti i upitao predsjednicu hoće li ga ona upozorit ili će zbvat policiju. **Predsjednica Gradskog vijeća Grada Makarske** Gordana Muhtić je odgovorila vijećniku kako su završili raspravu po ovoj točki dnevnog reda.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjenama i dopunama Odluke o izradi izmjena i dopuna Prostornog plana uređenja Grada Makarske stavila na glasovanje.

*Odluka o izmjenama i dopunama Odluke o izradi izmjena i dopuna Prostornog plana uređenja Grada Makarske je usvojena s 10 (deset) glasova ZA i 3 (tri) glasa PROTIV.*

1. **Prijedlog Odluke o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske**

Uvodno obrazloženje prijedloga Odluke o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske je dao **privremeni pročelnik Upravnog odjela za razvoj Grada Matko Lovreta.**

U ime Kluba vijećnika SDP Makarska – Stjepan Zelić u raspravi je sudjelovao **vijećnik Jakša Jurasović.**

**Vijećnik Petar Kelvišer** je sudjelovao u pojedinačnoj raspravi i predložio sljedeći amandman:

**AMANDMAN NLO-a:**

Članak 6. Prijedloga Odluke o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske mijenja se i glasi: U članku 40. stavak 2. mijenja se i glasi: „Na otvorima poslovnih prostora, osim na otvorima zlatarskih, filigranskih i urarskih radnji, ne dozvoljava se izvedba punih vrata, kao vrata od konobe, kao ni izvedba punih rolo vrata (kao rolete).“ Ostatak navedenog stavka ostaje nepromijenjen.

Na izlaganje vijećnika je odgovorio **privremeni pročelnik Upravnog odjela za razvoj Grada Matko Lovreta. Vijećnik Petar Kelvišer** je dao mišljenje na odgovor na koje je odgovorio **privremeni pročelnik Upravnog odjela za razvoj Grada Matko Lovreta.**

**Vijećnik Jure Brkan** je sudjelovao u pojedinačnoj raspravi.

**Predsjednica Gradskog vijeća Grada Makarske Gordana Muhtić** je zamolila gradonačelnika da se očituje o predloženom amandmanu NLO-a.

U ime predlagatelja **gradonačelnik Grada Makarske Zoran Paunović** ne prihvaća amandman NLO-a. **Vijećnik Petar Kelvišer** traži glasovanje o predloženom amandmanu.

**Predsjednica Gradskog vijeća Grada Makarske Gordana Muhtić** je stavila na glasovanje predloženi amandman NLO-a.

*Sa 6 (šest) glasova ZA i 8 (osam) glasova PROTIV predloženi amandman NLO-a nije usvojen.*

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarskestavila na glasovanje.

*Odluka o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske je usvojena sa 8 (osam) glasova ZA, 5 (pet) glasova PROTIV i 1 (jednim) SUZDRŽANIM glasom.*

Nakon stanke predsjednica Gradskog vijeća Grada Makarske je konstatirala kako je temeljem elektronske prijave utvrđen kvorum te da je na sjednici nazočno 13 od 15 vijećnika kao i da je nastavak održavanja sjednice pravovaljan.

1. **Prijedlog** **Odluke o pripajanju Gradske galerije Antun Gojak Gradskom muzeju Makarska**

Uvodno obrazloženje prijedloga Odluke o pripajanju Gradske galerije Antun Gojak Gradskom muzeju Makarskaje dala**privremena pročelnica Upravnog odjela za javne potrebe i društvene djelatnosti Sandra Vranješ.**

U ime Kluba vijećnika SDP Makarska – Stjepan Zelić u raspravi je sudjelovala **vijećnica Tina Međurečan.**

U ime Kluba vijećnika HDZ-a u raspravi je sudjelovao **vijećnik Jure Brkan.**

**Vijećnik Petar Kelvišer** je sudjelovao u pojedinačnoj raspravi a na izlaganje iz rasprave mu je odgovorila **zamjenica gradonačelnika Grada Makarske Antonia Radić Brkan** i **predsjednica Gradskog vijeća Grada Makarske Gordana Muhtić. Vijećnik Petar Klevišer** je nastavio pojedinačnu raspravu a na izlaganje mu je odgovorila **predsjednica Gradskog vijeća Grada Makarske Gordana Muhtić.**

**Vijećnik Joško Lelas** je sudjelovao u pojedinačnoj raspravi a na izlaganje iz rasprave mu je odgovorila **zamjenica gradonačelnika Grada Makarske Antonia Radić Brkan.**

**Vijećnica Ivana Miočević Franić** je sudjelovala u pojedinačnoj raspravi a na izlaganje joj je replicirala **vijećnica Tima Međurečan,** vijećnica je odgovorila na repliku.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o pripajanju Gradske galerije Antun Gojak Gradskom muzeju Makarska stavila na glasovanje.

*Odluka o pripajanju Gradske galerije Antun Gojak Gradskom muzeju Makarska je usvojena s 9 (devet) glasova ZA i 6 (šest) glasova PROTIV.*

1. **Prijedlog** **Odluke o davanju suglasnosti na Prijedlog Odluke o upisu i mjerilima upisa djece u vrtić/jaslice u Dječjem vrtiću „Biokovsko zvonce“**

Uvodno obrazloženje prijedloga Odluke o davanju suglasnosti na prijedlogOdluke o upisu i mjerilima upisa djece u vrtić/jaslice u Dječjem vrtiću „Biokovsko zvonce“ je dala **privremena pročelnica Upravnog odjela za javne potrebe i društvene djelatnosti Sandra Vranješ,** koja je među ostalim napomenula kako postoji jedna tehnička greška i kako se ne radi o davanju suglasnosti na prijedlog Odluke o davanju suglasnosti na prijedlog Odluke o upisu i mjerilima upisa djece u vrtić/jaslice u Dječjem vrtiću „Biokovsko zvonce“ već na prijedlog Odluke o davanju suglasnosti na prijedlog Pravilnika o upisu i mjerilima upisa djece u vrtić/jaslice u Dječjem vrtiću „Biokovsko zvonce“ i kako je greška samo u nazivu točke dnevnog reda a u svim materijalima je uredno pod nazivom Pravilnik a ne Odluka.

U ime Kluba vijećnika HDZ-a u raspravi je sudjelovao **vijećnik Jure Brkan** kojemu je na izlaganje odgovorila **predsjednica Gradskog vijeća Grada Makarske Gordana Muhtić** i **tajnica Javne ustanove Dječji vrtić „Biokovsko zvonce“ Sanja Bašković. Vijećnik Jure Brkan** je dao komentar odgovora na koji je odgovorila **tajnica Javne ustanove Dječji vrtić „Biokovsko zvonce“ Sanja Bašković. Vijećnik Jure Brkan** je nastavio raspravu a na izlaganje mu je odgovorila **privremena pročelnica Upravnog odjela za opće poslove i imovinu Grada Lara Rakušić Ivanković.**

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o davanju suglasnosti na prijedlog Pravilnika o upisu i mjerilima upisa djece u vrtić/jaslice u Dječjem vrtiću „Biokovsko zvonce“ stavila na glasovanje.

*Odluka o davanju suglasnosti na prijedlog Pravilnika o upisu i mjerilima upisa djece u vrtić/jaslice u Dječjem vrtiću „Biokovsko zvonce“ je usvojena jednoglasno s 13 (trinaest) glasova ZA.*

1. **Prijedlog Odluke o načinu ostvarivanja prednosti pri upisu djece u Dječji vrtić „Biokovsko zvonce“**

Uvodno obrazloženje prijedloga Odluke o načinu ostvarivanja prednosti pri upisu djece u Dječji vrtić „Biokovsko zvonce“ je dala **privremena pročelnica Upravnog odjela za javne potrebe i društvene djelatnosti Sandra Vranješ.**

**Vijećnica Ivana Miočević Franić** je sudjelovala u pojedinačnoj raspravi.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o načinu ostvarivanja prednosti pri upisu djece u Dječji vrtić „Biokovsko zvonce“ stavila na glasovanje.

*Odluka o načinu ostvarivanja prednosti pri upisu djece u Dječji vrtić „Biokovsko zvonce“ je usvojena jednoglasno s 15 (petnaest) glasova ZA.*

1. **Prijedlog Odluke o davanju suglasnosti Gradonačelniku Grada Makarske za** **raspisivanje Javnog poziva za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Makarske za 2023. godinu**

Uvodno obrazloženje prijedloga Odluke o davanju suglasnosti Gradonačelniku Grada Makarske za raspisivanje Javnog poziva za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Makarske za 2023. godinu je dala **privremena pročelnica Upravnog odjela za opće poslove i imovinu Grada Lara Rakušić Ivanković.**

U ime Kluba vijećnika HDZ-a u raspravi je sudjelovao **vijećnik Jure Brkan.**

**Zamjenica gradonačelnika Grada Makarske Antonia Radić Brkan** je dala dodatna pojašnjenja vezano za raspisivanje Javnog poziva za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Makarske za 2023. godinu. Na izlaganje zamjenice je replicirao **vijećnik Jure Brkan.**

**Vijećnik Petar Kelvišer** je sudjelovao u pojedinačnoj raspravi.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o davanju suglasnosti Gradonačelniku Grada Makarske za raspisivanje Javnog poziva za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Makarske za 2023. godinu stavila na glasovanje.

*Odluka o davanju suglasnosti Gradonačelniku Grada Makarske za raspisivanje Javnog poziva za dodjelu potpora mikro i malim poduzetnicima i obrtnicima s ciljem revitalizacije stare gradske jezgre grada Makarske za 2023. godinu je usvojena s 11 (jedanaest) glasova ZA, 1 (jednim) glasom PROTIV i 1 (jednim) SUZDRŽANIM glasom.*

1. **Prijedlog Odluke o izmjeni i dopuni Odluke o postavljanju bankomata**

Uvodno obrazloženje prijedloga Odluke o izmjeni i dopuni Odluke o postavljanju bankomata je dala **privremena pročelnica Upravnog odjela za opće poslove i imovinu Grada Lara Rakušić Ivanković.**

**Vijećnik Petar Kelvišer** je sudjelovao u pojedinačnoj raspravi a na izlaganje su mu odgovorili **predsjednica Gradskog vijeća Grada Makarske Gordana Muhtić** i **zamjenica gradonačelnika Grada Makarske Antonia Radić Brkan.** Vijećnik je dao komentar odgovora.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Odluke o izmjeni i dopuni Odluke o postavljanju bankomata stavila na glasovanje.

*Odluka o izmjeni i dopuni Odluke o postavljanju bankomata je usvojena s 11 (jedanaest) glasova ZA i 4 (četiri) SUZDRŽANA glasa.*

1. **Prijedlog Izmjene i dopune Odluke o koeficijentima za obračun plaće službenika i namještenika gradske uprave Grada Makarske**

Uvodno obrazloženje prijedloga Izmjene i dopune Odluke o koeficijentima za obračun plaće službenika i namještenika gradske uprave Grada Makarske je dala **privremena pročelnica Upravnog odjela za opće poslove i imovinu Grada Lara Rakušić Ivanković.**

U ime Kluba vijećnika HDZ-a u raspravi je sudjelovao **vijećnik Jure Brkan** kojemu je na izlaganje odgovorio **gradonačelnik Grada Makarske Zoran Paunović**, a vijećnik je replicirao gradonačelniku.

**Vijećnica Ivana Miočević Franić** je sudjelovala u pojedinačnoj raspravi a na izlaganje su joj odgovorili **gradonačelnik Grada Makarske Zoran Paunović** i **predsjednica Gradskog vijeća Grada Makarske Gordana Muhtić,** nakon čega je vijećnica nastavila pojedinačnu raspravu.

**Vijećnik Joško Lelas** i **vijećnik Joze Vranješ** su sudjelovali u pojedinačnoj raspravi a na izlaganje iz rasprave im je odgovorio **gradonačelnik Grada Makarske Zoran Paunović**. **Vijećnik Joško Lelas** i **vijećnik Joze Vranješ** su replicirali na izlaganje gradonačelnika.

S obzirom da za raspravu nije bilo više prijavljenih vijećnika predsjednica Gradskog vijeća Grada Makarske je prijedlog Izmjene i dopune Odluke o koeficijentima za obračun plaće službenika i namještenika gradske uprave Grada Makarske stavila na glasovanje.

*Izmjena i dopuna Odluke o koeficijentima za obračun plaće službenika i namještenika gradske uprave Grada Makarske je usvojena s 9 (devet) glasova ZA, 2 (dva) glasa PROTIV i 4 (četiri) SUZDRŽANA glasa.*

Sjednica je završila u 12.25 sati. 

Zapisnik vodio:

Tonći Batinić, dipl. iur.

             **Predsjednica**

              **Gradskog vijeća**

                                 Gordana Muhtić, dipl.iur.