Na temelju članka 35. članak Zakona o lokalnoj i područnoj (regionalnoj) samoupravi (NN. br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 6. stavak 2. Zakona o zakupu i kupoprodaji poslovnog prostora (NN. br.125/11, 64/15 i 112/18), članka 55. Statuta Grada Makarske (Glasnik Grada Makarske br. 3/21) i Zahtjeva Sveučilišta u Splitu, Gradsko vijeće Grada Makarske na \_\_\_ sjednici održanoj dana \_\_\_\_\_\_\_\_\_\_2023.godine, donosi

**ODLUKU**

**o davanju suglasnosti Gradonačelniku Grada Makarske za sklapanje Sporazuma o poslovno-tehničkoj suradnji sa Sveučilištem u Splitu**

**Članak 1.**

Ovom Odlukom daje se suglasnost Gradonačelniku Grada Makarske za sklapanje Sporazuma o poslovno-tehničkoj suradnji sa Sveučilištem u Splitu, Studentskim Centrom Split, Cvite Fiskovića 3, Split OIB: 25975412650 (u daljnjem tekstu: Sveučilište u Splitu).

Poslovno-tehnička suradnja sa Sveučilištem u Splitu odnosi se na davanje na korištenje dijela poslovnog prostora na II. katu poslovne zgrade na adresi Franjevački put 2a u Makarskoj, a što u naravi predstavlja sedam (7) opremljenih dvokrevetnih spavaonica sa kupaonicama, za potrebe smještaja studenata.

**Članak 2.**

Poslovna zgrada iz članka 1. ove Odluke, u vlasništvu Grada Makarske, nalazi se na k.č. 149/2 K.O. Kotišina Z.U. 804., za koju je izdana Uporabna dozvola Kl: UP/I-361-05/17-01/000015 od 29.09.2017.godine.

Grad Makarska (u daljnjem tekstu: Grad) poslovni prostor iz članka 1. ove Odluke daje Sveučilištu u Splitu na korištenje bez naknade.

**Članak 3.**

Predmet ove Odluke je davanje na korištenje Sveučilištu u Splitu dijela prostora iz članka 1. ove Odluke u svrhu obavljanja registrirane djelatnosti pri Sveučilištu u Splitu (smještaj studenata) na rok od 5 godina i to od 03. rujna 2023. godine do 15. srpnja 2028. godine.

Predmetni poslovni prostor, za vrijeme trajanja Sporazuma o poslovno-tehničkoj suradnji, u periodu od 15. srpnja do 01. rujna, koristit će Grad za svoje potrebe.

Sveučilište u Splitu nije ovlašteno predmetne poslovne prostore koristiti za obavljanje druge djelatnosti, osim smještaja studenata, bez posebne pisane suglasnosti Grada.

**Članak 4.**

Obveza Sveučilišta u Splitu je plaćanje troškova tekućeg održavanja (redovito održavanje, čišćenje, soboslikarski radovi, sitniji popravci na instalacijama i drugo) kao i svih režijskih troškova (trošak električne energije, trošak vode, trošak odvoza komunalnog otpada i dr.) svih poslovnih prostora na II. katu poslovne zgrade iz čl. 2. ove Odluke za vrijeme trajanja Sporazuma.

**Članak 5.**

Grad i Sveučilište u Splitu temeljem ove Odluke sklopit će Sporazum o poslovno-tehničkoj suradnji u pisanom obliku koji mora biti ovjeren od strane javnog bilježnika.

Osim bitnih sastojaka određenih Zakonom i ovom Odlukom, Sporazum o poslovno-tehničkoj suradnji mora sadržavati odredbu o prestanku sporazuma, posebno o otkazu i otkaznim rokovima, odredbu da Sveučilište u Splitu, Studentski Centar Split, ne smije bez izričite pisane suglasnosti Grada činiti preinake poslovnog prostora kojima se bitno mijenja konstrukcija, raspored, površina, namjena ili vanjski izgled poslovnog prostora, odredbu o zabrani davanja poslovnog prostora u zakup i drugo.

Sporazumom o poslovno-tehničkoj suradnji utvrdit će se obveza Sveučilišta u Splitu da po prestanku korištenja poslovnog prostora, iz bilo kojeg razloga, isti preda u posjed Gradu, o čemu će se sačiniti primopredajni zapisnik.

**Članak 6.**

Ovlašćuje se Gradonačelnik Grada da sa Sveučilištem u Splitu, sklopi Sporazum o poslovno-tehničkoj suradnji čiji je predmet korištenje poslovnog prostora iz članka 1. ove Odluke, sukladno gore navedenim odredbama.

**Članak 7.**

Ova Odluka stupa na snagu osmog dana od dana objave u Glasniku Grada Makarske.

KLASA: 370-01/23-01/1

URBROJ: 2181-6-03-01-23-3

Makarska,\_\_\_\_\_\_\_\_2023.godine

PREDSJEDNICA GRADSKOG VIJEĆA

Gordana Muhtić, dipl.iur.

**-Obrazloženje-**

Grad Makarska za prioritet ima razvoj sveučilišta u Makarskoj što je u ovih zadnjih dvije godine i pokazala. Grad Makarska je središte hrvatske mikroregije – Makarskog primorja. Ova činjenica je kao takva prepoznata od strane Sveučilišta u Splitu, koje otvara akreditirani sveučilišni prijediplomski i diplomski studij Hotelijerstva i gastronomije. Recentna ekspanzija studentske populacije logičan je slijed događanja, jer je riječ o studijskom programu, kako na prijediplomskoj tako i na diplomskoj razini, koji ne postoji u ponudi ostalih hrvatskih visokih učilišta.

Pokretanjem sveučilišnog prijediplomskog i diplomskog studija Hotelijerstva i gastronomije osigurani su preduvjeti za razmišljanje i djelovanje u vidu otvaranja podružnice smještaja Studentskog centra Split na području ove mikroregije, kao najvažnije sastavnice Sveučilišta zadužene za studentski standard, a za što se adekvatan pokazao prostor tzv. stare upravne zgrade na Gradskom sportskom centru, čiji su sastavni dio i već postojeće spavaonice, u vlasništvu Grada Makarske.

Kohezijskim djelovanjem Sveučilišta u Splitu, Studentskog centra Split i Grada Makarske stvorila bi se pozitivna klima za proaktivno djelovanje visokoobrazovane zajednice, kao osnovne pokretačke snage koja postavlja ciljeve i radi na njihovom ostvarenju, pri čemu je primaran daljnji razvoj sveučilišnog studija Hotelijerstva i gastronomije.

U cilju širenja ponude za mlade, privlačenja studenata iz drugih dijelova Hrvatske, a kasnije i zadržavanja kvalitetnog kadra u našim poslovnim subjektima, predlaže se usvajanje ove Odluke.

Gradonačelnik

dr.sc. Zoran Paunović,v.r.